L 74/4
ET
Euroopa Liidu Teataja
13.3.2023
KOMISJONI RAKENDUSMÄÄRUS (EL) 2023/564, 10. märts 2023, Euroopa Parlamendi ja nõukogu määruse (EÜ) nr 1107/2009 kohaselt professionaalsete kasutajate poolt säilitatavate taimekaitsevahendeid käsitlevate andmete sisu ja vormingu kohta (EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 67 lõiget 4,
ning arvestades järgmist:
(1)
Määruse (EÜ) nr 1107/2009 artikli 67 lõike 1 kohaselt peavad taimekaitsevahendite professionaalsed kasutajad säilitama kasutatavate vahendite kohta andmeid, milles on kirjas taimekaitsevahendi nimi, kasutamise aeg ja kulunorm, maa-ala ja põllukultuur, mille peal taimekaitsevahendit kasutati.
(2)
Määruse (EÜ) nr 1107/2009 artikli 67 lõike 1 kohaselt peavad professionaalsed kasutajad tegema asjakohase teabe kättesaadavaks pädevale asutusele viimase taotluse korral.
Lisaks võivad kolmandad isikud taotleda pädevatelt asutustelt juurdepääsu kõnealusele teabele ning pädevad asutused peavad võimaldama sellist juurdepääsu kooskõlas kohaldatava siseriikliku või liidu õigusega.
(3)
Komisjoni poolt 2020. aastal õiglase, tervisliku ja keskkonnahoidliku toidusüsteemi edendamiseks vastu võetud strateegia „Talust taldrikule“ (2) eesmärk on vähendada keemiliste taimekaitsevahendite kasutamist ja nendest sõltumist.
Seepärast on strateegia „Talust taldrikule“ eesmärkide saavutamiseks väga oluline taimekaitsevahendite kasutamise nõuetekohane registreerimine ning asjaomastel andmetel põhinev riiklike ametiasutuste teostatav seire ja kontroll.
(4)
Siseriiklikes süsteemides on erinevusi taimekaitsevahendite professionaalsete kasutajate poolt määruse (EÜ) nr 1107/2009 artikli 67 lõike 1 kohase andmete säilitamise osas ning selle osas, kas see toimub elektrooniliselt või ei.
Seepärast kehtestatakse käesoleva määrusega üksikasjalikud eeskirjad kõnealuste andmete sisu ja vormingu kohta.
(5)
Nende eeskirjadega määratakse kindlaks, kuidas tuleb säilitada määruse (EÜ) nr 1107/2009 artikli 67 lõikes 1 loetletud taimekaitsevahendite kasutamisega seotud andmeid (toote nimi, kasutamise aeg ja kulunorm, maa-ala ja põllukultuur, mille peal seda kasutati), et tagada kogu liidus kõnealuse artikli alusel säilitatavate andmete piisav ja ühetaoline kvaliteet.
(1) ELT L 309, 24.11.2009, lk 1.
(2) Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „Strateegia „Talust taldrikule“ õiglase, tervisliku ja keskkonnahoidliku toidusüsteemi edendamiseks“ (COM(2020) 381 final).